የተደራጀ የሴቶችን   ተሳትፎ ሰላምን ለማስፈንና   ልማትን ለማረጋገጥ  ወሳኝ ነው  -ፕሬዚደንት ሙላቱ
በአገሪቱ የተደራጀ  የሴቶች ተሳትፎን ማረጋገጥ ዘላቂ ሰላምን ለማስፈን ፣ የተጀመሩ የዴሞክራሲ ግንባታና የልማት ሥራዎችን ይበልጥ ለማጎልበት ወሳኝ  መሆኑን  የኢፌዴሪ ፕሬዚደንት ዶክተር ሙላቱ ተሾመ ተናገሩ።“ ሴቶችን ያላሳተፈ ልማት ዘላቂነት የለውም ” በሚል መሪ ቃል በተካሄደው የኢትዮጵያ ሴቶች ፌደሬሽን ሁለተኛ ጠቅላላ ጉባኤ ላይ የመክፈቻ ንግግር ያደረጉት ፕሬዚደንቱ እንደገለጹት የሴቶች ሁለንተናዊ ፣የተደራጀና ንቁ ተሳትፎን ማጎልበት  በሁለተኛው የዕድገትና ትራንፎርሜሽን ዕቅድ የተጣሉ ግቦችን ለማሳከት እገዛው የላቀ ነው ።የኢፌዴሪ መንግሥት የሴቶች ፈዴሬሽን  ራዕይና ዓላማን ለማሳካት የሚጠበቅበትን ኃላፊነት እንደሚወጣ  የገለጹት ፕሬዚደንቱ ሴቶች  በማህበራዊ ፣ ኢኮኖሚያዊና ፖለቲካዊ ዘርፎች የሚያካሄዱትን  የተደራጀ ተሳትፎ ይበልጥ ለማሳደግ መንግሥት ትኩረት ሠጥቶ እየሠራ መሆኑን አስረድተዋል ።የሴቶችና ህጻናት ሚኒስትር ወይዘሮ ደሚቱ ሐምቢሳ በበኩላቸው የሴቶችን ተሳትፎ ያላረጋገጠ ልማት  ውጤታማ እንደማይሆን በመጠቆም የሴቶችን ኢኮኖሚያዊና ማህበራዊ ጥያቄዎች በመመለስና እንዲሁም ፖለቲካ ተሳትፏቸውን ለማሳደግ መንግሥት የድርሻውን እየተወጣ ይገኛል ብለዋል ።በጠቅላላ ጉባኤው ላይ የተገኙት የሴቶች ፌደሬሽን ፕሬዚደንት ወይዘሮ አዜብ መስፍን እንደተናገሩት የኢትዮጵያ ሴቶች የተሸከሙት ማህበራዊ ኃላፊነት ከባድ መሆኑንና ሴቶች በየደረጃው የሚያደርጉት ተሳትፎ ለማሳደግ በአንድነት ንቅናቄ በመፍጠር  ተጠቃሚነታቸውን ማሳደግ ይገባል ብለዋል ።   በተጨማሪም  የሴቶች ፌዴሬሽን  ከ 10  ሚሊዮን  ብር በላይ በሚሆን  ወጪ  በአዲስ አበባ ጆሞ አካባቢ  ዘመናዊ  የጉሊት የገበያ ማዕከል  ያስመረቀ  ሲሆን   140 የሚሆኑ  ሴት የጉሊት ነጋዴዎች በእጣ  ተሠጥቷቸዋል ።የኢትዮጵያ ሴቶች ፌዴሬሽን ከስምንት ዓመት በፊት የተቋቋመና ከ 90  በላይ አደረጃጃቶችን በሥሩ ያቀፈ እንዲሁም   በመላ አገሪቱ  ከ8 ሚሊዮን በላይ አባላት ያሉት ነው ።    